
Povzetek revizijskega poročila
Pravilnost dela poslovanja Občine Dobje
Računsko sodišče je revidiralo pravilnost dela poslovanja Občine Dobje v letu 2025. Cilj revizije je bil izrek mnenja o pravilnosti poslovanja Občine Dobje v letu 2025 v delu, ki se nanaša na razpolaganje z nepremičnim premoženjem ter oddaje prostorov v najem in uporabo, javna naročila pri investicijskih odhodkih, tekoče transfere nepridobitnim organizacijam in ustanovam ter notranjo revizijo.
Računsko sodišče je o pravilnosti dela poslovanja Občine Dobje v letu 2025 izreklo mnenje s pridržkom.
Na področju razpolaganja z nepremičnim premoženjem ter oddaje prostorov v najem in uporabo je občina zemljišče, ki je bilo predmet prodaje, v načrt razpolaganja vključila šele po zaključenem postopku razpolaganja. Nepravilnosti so se nanašale tudi na imenovanje skrbnikov pravnih poslov, objavo namer o sklenitvi neposredne pogodbe ter zaračunavanje uporabnine za občasno uporabo dvorane. 
Na področju javnih naročil pri investicijskih odhodkih so se nepravilnosti nanašale na objavo dodatka k pogodbi na portalu javnih naročil, na obveščanje neizbranih ponudnikov o izboru, nespoštovanje zakonskih plačilnih rokov ter na uresničevanje načela gospodarnosti, učinkovitosti in uspešnosti pri oddaji naročila. 
Pri tekočih transferih nepridobitnim organizacijam in ustanovam so bile ugotovljene nepravilnosti pri izvedbi javnih razpisov, imenovanju strokovne komisije, pripravi in sprejemu meril in kriterijev, dodelitvi in izplačilu sredstev, predpisani vsebini pogodb ter pri objavi predpisanih podatkov na svetovnem spletu. Občina tudi ni sprejela lokalnega programa za kulturo za obdobje 4 oziroma 8 let ali dokumenta razvojnega načrtovanja lokalne skupnosti. 
Poleg tega občina ni zagotovila notranje revizije poslovanja. 
Računsko sodišče je Občini Dobje podalo priporočila za izboljšanje poslovanja, ni pa zahtevalo predložitve odzivnega poročila, saj je občina med revizijskim postopkom, kjer je bilo mogoče, sprejela ustrezne popravljalne ukrepe za odpravo razkritih nepravilnosti oziroma ukrepe, ki bodo zmanjšali možnost nastajanja istovrstnih nepravilnosti v prihodnje.

